### NN 153/2025 (17.12.2025.), Pravilnik o izmjenama i dopunama Pravilnika o uvjetima za izdavanje odobrenja za rad i odobrenja za stjecanje kvalificiranog udjela u mirovinskom osiguravajućem društvu

HRVATSKA AGENCIJA ZA NADZOR FINANCIJSKIH USLUGA

2289

Na temelju članka 16. stavka 4., članka 26. stavka 8. i članka 35. stavka 3. Zakona o mirovinskim osiguravajućim društvima (»Narodne novine« br. 22/14, 29/18, 115/18, 156/23, 52/25), Hrvatska agencija za nadzor financijskih usluga na sjednici Upravnog vijeća održanoj 9. prosinca 2025. godine donijela je

PRAVILNIK

O IZMJENAMA I DOPUNAMA PRAVILNIKA O UVJETIMA ZA IZDAVANJE ODOBRENJA ZA RAD I ODOBRENJA ZA STJECANJE KVALIFICIRANOG UDJELA U MIROVINSKOM OSIGURAVAJUĆEM DRUŠTVU

Članak 1.

U Pravilniku o uvjetima za izdavanje odobrenja za rad i odobrenja za stjecanje kvalificiranog udjela u mirovinskom osiguravajućem društvu (»Narodne novine« br. 121/19) u članku 3. stavku 1. točka 5. briše se.

Dosadašnje točke 6. do 12. sada postaju točke 5. do 11.

Dosadašnja točka 7. koja sada postaje točka 6. mijenja se i glasi:

»6. projekcije izvještaja i izračuna iz članka 16. stavka 2. točaka 3., 4. i 5. Zakona za sljedećih pet poslovnih godina, koje trebaju biti izrađene na propisanim obrascima u skladu s pravilnikom koji propisuje strukturu i sadržaj financijskih izvještaja Društva i pravilnikom koji propisuje adekvatnost kapitala Društva i dostavljene uz program u pisanom obliku i u elektroničkom obliku u skladu s tehničkim uputama koje će Hanfa objaviti na svojim mrežnim stranicama,«.

Dosadašnje točka 9. koja sada postaje točka 8. mijenja se i glasi:

»8. plan izdvajanja poslova ili funkcija na pružatelja usluge u smislu članka 63. Zakona, što ne isključuje obvezu Društva podnijeti Hanfi zahtjev za izdavanje odobrenja za izdvajanje poslova ili funkcija sa svim podacima i dokumentacijom propisanom člankom 64. Zakona i pravilnikom Hanfe iz stavka 5. istoga članka nakon ishođenja odobrenja za rad,«.

Stavak 2. mijenja se i glasi:

»(2) Namjeravani stjecatelj kvalificiranog udjela u Društvu podnosi Hanfi zahtjev za izdavanje odobrenja za stjecanje kvalificiranog udjela u skladu s člankom 5. ovoga Pravilnika, a zahtjev za izdavanje odobrenja za obavljanje funkcije člana uprave i zahtjev za izdavanje odobrenja za obavljanje funkcije člana nadzornog odbora podnose se Hanfi u skladu s pravilnikom Hanfe koji propisuje uvjete za obavljanje funkcije člana uprave i člana nadzornog odbora Društva, jer o navedenim zahtjevima Hanfa može istodobno odlučivati pri odlučivanju o zahtjevu za izdavanje odobrenja za rad Društvu.«.

Članak 2.

U članku 5. stavku 8. brojka: »5.« zamjenjuje se brojkom: »6.«.

Članak 3.

Svi postupci povodom zahtjeva za izdavanje odobrenja za rad Društva odnosno zahtjeva za izdavanje odobrenja za izravno ili neizravno stjecanje ili povećanje kvalificiranog udjela u Društvu, a koji nisu dovršeni do stupanja na snagu ovog Pravilnika, dovršit će se u skladu s odredbama Pravilnika o uvjetima za izdavanje odobrenja za rad i odobrenja za stjecanje kvalificiranog udjela u mirovinskom osiguravajućem društvu (»Narodne novine« br. 121/19).

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-11/01

Urbroj: 326-01-70-72-25-4

Zagreb, 9. prosinca 2025.

Predsjednik
 Upravnog vijeća
 dr. sc. Ante Žigman, v. r.